和歐陽永叔啼鳥十八韻
作者：梅堯臣
朝代：宋

paragraphs: 南方窮山多野鳥，百種巧口乘春鳴。
深林參天不見日，滿壑呼嘯難識名。
但依音響得其字，因與爾雅殊形聲。
我昔曾有禽言詩，粗究一二啼嚎情。
苦竹岡頭泥滑滑，君時最賞趣向精。
餘篇亦各有思致，恨未與盡衆鳥評。
君今山郡日無事，靜聽鳥語如交爭。
提壺相與來勸飲，戴勝亦助能勸耕。
我念此鳥頗有益，如欲使君勤以行。
勸耕幸且强職事，勸飲亦冀無獨醒。
杜鵑蜀魄哭歸去，小人懷土慎勿聽。
城頭春鳩自謂拙，鵲巢輒處安得平。
高窠喬木美毛羽，哢吭葉底無如鶑。
口中調簧定何益，下啄蚯蚓孰曰清。
自餘多類不足數，一一推本煩神靈。
我居中土別無鳥，老鴉鸜鵒方縱橫。
教雛叫噪日羣集，豈有勸酒花下傾。
願君切莫厭啼鳥，啼鳥於君無所營。